નાનો ભાઇ અલ્લડ હોય તેવું મોટા ભાગે આપણે સાંભળ્યું છે. નાનો ધમાલ કરે, પણ મોટો સંભાળી લે. પણ રાજકારણમાં મોટો ભાઇ એ કહેવાય જેની સાથે કાર્યકરો હોય. દ્વવિડ મુનેત્ર કળગમ (ડીએમકે)માં બે ભાઇઓ વચ્ચેની લડાઇ જૂની છે, પણ તેમના પિતા અને ડીએમકેના સર્વેસર્વાના અવસાન પછી બંને ભાઇઓ ફરી આમનેસામને છે. શિવસેનાના સર્વેસર્વા બાલાસાહેબ ઠાકરે જીવતા હતા ત્યાં સુધી બે ભાઇઓ વચ્ચેની લડાઇ સુષુપ્તાવસ્તામાં રહી હતી. અહીં પણ નાનો ભાઇ અલ્લડગીરી કરે છે એવી છાપ પાડવાની કોશિશ કરી અને મોટો ભાઇ ધીરગંભીર હોવાથી વારસાદાર તરીકે તે રહેશે એવું સ્પષ્ટ થવા લાગ્યું હતું. મોટો ભાઇ આગળ જતા નાના ભાઇને સંભાળી લેશે, પણ એવું થયું નહોતું. નાના ભાઇએ અલગ પક્ષ કરવો પડ્યો હતો. નાના ભાઇએ થોડી રાજકીય તાકાત દેખાડી, પણ એટલી નહીં કે સમગ્ર પક્ષ તેના કબજામાં આવે. ડીએમકેમાં અલાગીરી મોટો પુત્ર અને સ્ટાલિન નાનો પુત્ર. બંને વચ્ચે પિતાની હાજરીમાં જ લડાઇ વધી હતી. અહીં નાનો પુત્ર સ્ટાલિન વધારે ધીરગંભીર હતો, જ્યારે મોટો અલાગીરી અલ્લડગીરી કરતો હતો. દક્ષિણ તામિલનાડુના મદુરાઇ વિસ્તારમાં તેના તોફાનો તામિલનાડુના રાજકારણમાં જાણીતા છે. તેથી જ તેને ચેન્નઇથી દૂર મદુરાઇમાં જ વધારે રાખવામાં આવતો હતો. આમ છતાં તેની અવળચંડાઇ વધી અને સ્ટાલિનને આગળ કરવાની વાતમાં તેની આડખીલી વધવા લાગી ત્યારે પક્ષમાંથી અલાગીરીની હકાલપટ્ટી કરવામાં આવી. આ રીતે પિતાની હાજરીમાં જ નિર્ણય લેવાઈ ગયો હતો કે ડીએમકેનું સૂકાન સ્ટાલિનના હાથમાં આવશે. કરુણાનિધિની તબિયત લથડવા લાગી ત્યારથી જ સ્ટાલિનને કાર્યકારી પ્રમુખ તરીકે જવાબદારી સ્વીકારી પણ લીધી હતી.